## Forléargas

########## Cuspóir

Déanann an Leabhrán Soláthraithe seo na riachtanais riaracháin agus na critéir a leagtar síos do chúrsaí samhraidh a cheadú agus a sheachadadh, ina bhfuil teidlíocht i leith laethanta saoire fíorphearsanta do mhúinteoirí ag gabháil leo. Tá mar phríomhchuspóir ag an leabhrán ardchaighdeán a chinntiú agus a chur chun cinn i ngnéithe an chláir ina iomláine.

########## Cúlra

Is cuid dhílis d'fhoghlaim ghairmiúil múinteoirí in Éirinn é an clár cúrsa samhraidh. Ó 2012 i leith, tá na cúrsaí sin ar fáil do mhúinteoirí iar-bhunscoile. Déantar na cúrsaí a sholáthar ar bhealaí éagsúla, modhanna soláthair aghaidh ar aghaidh, ar líne agus modhanna cumaisc. Má chuireann srianta Covid-19 do 2021 isteach ar sheachadadh sábháilte cúrsaí duine le duine agus cúrsaí cumaisc, féadfaidh soláthraithe cúrsaí den sórt sin a ceadaíodh in 2020, agus iad siúd a ceadaíodh in 2021 iarratas a dhéanamh chun an cúrsa a sheachadadh ag úsáid ardán físchomhdhála beo/fíor-ama. Is féidir na sonraí ar fad agus foirmeacha iarratais chun leas a bhaint as an gcur chuige seo a fháil ar shuíomh Gréasáin Ionad Oideachais Dhroim Conrach.

Tá an Rannóg Oideachais Múinteora (TES), a fheidhmíonn faoi choimirce na Roinne Oideachais freagrach as an gclár cúrsa samhraidh agus tá sainchúram foriomlán ar an Rannóg i dtaobh maoirseacht a dhéanamh ar ardchaighdeán soláthar CPD, chun tacú le múinteoirí agus le ceannairí scoile tosaíochtaí beartais náisiúnta a chur i bhfeidhm. Déanann Ionad Oideachais Dhroim Conrach (DEC) an clár cúrsa samhraidh a riar. Níl ach na cúrsaí samhraidh atá faofa ag an Roinn Oideachais ar mholadh na Cigireachta, i dteideal laethanta EPV do mhúinteoirí bunscoile faoi théarmaí Rial 58, i Rialacha do Scoileanna Náisiúnta.

########## Aidhm

Is é príomhchuspóir an chláir cúrsa samhraidh scileanna múinteoireachta, foghlama agus/nó bainistíochta a chur chun cinn chun torthaí feabhsaithe foghlama do dhaltaí a chur i gcrích. Ba cheart go mbeadh straitéisí oiriúnacha san áireamh chun tacaíocht athabhairt do mhúinteoirí maidir le tabhairt faoi fhéinmheastóireacht scoile (FMS) agus maidir le húsáid éifeachtach a bhaint as Teicneolaíochtaí Digiteacha (TD). Nuair is iomchuí, ba cheart naisc bhríocha a dhéanamh sna cúrsaí seo leis an Straitéis Náisiúnta Litearthachta agus Uimhearthachta 2011-2021, le Beartas Oideachais STEM 2017-2026 agus ba chóir téamaí a bhaineann le sláinte agus folláine a chur chun cinn de réir bheartas na RO.

########## Dírithe ar Ardchaighdeán

Déanann CPDéifeachtach saol gairmiúil múinteoirí a fheabhsú agus tá tionchar díreach aige ar an gcaighdeán foghlama do dhaltaí. Chun a bheith éifeachtach, ní mór go ndéanfadh foghlaim ghníomhach, ábhar soiléir, díriú ar fhoghlaim dhaltaí agus rannpháirtíocht múinteora feabhsaithe taca a chur faoi fhorbairt ghairmiúil mhúinteora. Tá ar chumas cúrsaí samhraidh ardchaighdeáin múinteoirí a chumasú d'fhonn tuiscint chumhachtach a fhorbairt i leith an ábhair a mhúineann siad, an bealach a mhúintear an t-ábhar sin agus an bealach a fhoghlaimíonn na daltaí. Déanann an Leabhrán Soláthraithe seo, ionchais shoiléire a leagan síos chun críche ardchaighdeáin a chinntiú agus a chur chun cinn in eagrú agus i seachadadh cúrsaí samhraidh. Glacann an Chigireacht le ról dearbhaithe ardchaighdeáin sa cheadú agus sa mheasúnú a dhéantar ar an gclár cúrsa samhraidh do mhúinteoirí.

########## Catagóirí na gcúrsaí

Tá trí chatagóir cúrsaí ann:

- A. Litearthacht (Béarla agus Gaeilge) agus/nó uimhearthacht
- B. Na réimsí curaclaim eile
- C. Ceannaireacht, bainistíocht agus téamaí eile a bhaineann le cúrsaí scoile